Wetstoepassers gewaarsku ná ses kollegas se inhegtenisnemingsEen van die polisielede wat vir beweerde korrupsie in hegtenis geneem is. (Foto: verskaf) Die Valke in Mpumalanga sê nóg inhegtenisnemings kan volg op dié van ses wetstoepassers Vrydag in die provinsie. Verkeersbeamptes Khethiwe Mkhabela (42) en Lucky Mabena (37), asook David Mahlare Ntuli (34), ŉ polisielid, het reeds in die landdroshof op Komatipoort op aanklagte van korrupsie verskyn. Hulle is vrygelaat op borgtog van R1 000 elk en moet weer op 12 Julie in die hof verskyn, het kapt. Dineo Sekgotodi, woordvoerder van die Valke, gesê. Nog twee persone, twee verkeersbeamptes en ŉ polisiesersant, sal Maandag in die landdroshof op Middelburg en Belfast verskyn. Die ses het sedert April vanjaar glo omkoopgeld van motoriste op die N4-hoofweg, tussen Komatipoort en Middelburg, geneem. Die Valke het saam met die Padverkeerbestuurskorporasie en die nasionale verkeerspolisie se teenkorrupsie-eenheid gewerk om bewyse teen hulle in te samel. “Daar is tydens die twee maande lange ondersoek vasgestel die verdagtes eis straffeloos omkoopgeld van niksvermoedende toeriste. As hulle nié omkoopgeld betaal nie, is hulle in hegtenis geneem,” het Sekgotodi gesê. Brig. Obed Ngwenya, waarnemende hoof van die Valke in Mpumalanga, het ander wetstoepassers gewaarsku teen misdadige optrede. “Korrupsie ondermyn die oppergesag van die reg. Ons is vasbeslote om korrupsie te beveg waar dit ook al kop uitsteek. Ons hoop die inhegtenisneming van die ses lede stuur ŉ sterk boodskap aan kollegas dat korrupsie nie geduld gaan word nie,” het Ngwenya gesê.